**Indokolás**

 **Alsórajk Község Önkormányzata Képviselőtestületének a településkép védelméről**

 **szóló 10/2017. (XII.31.) önkormányzati rendeletének módosításához**

A településkép védelméről szóló 2016. évi LXXIV. törvény (továbbiakban: Tktv.), és a településfejlesztési koncepcióról, az integrált településfejlesztési stratégiáról, és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet előírásai alapján készült a **t**elepüléskép védelméről szóló önkormányzati rendelet egyes rendelkezései jogszabálysértőek, nem felelnek meg a hatályos jogszabályi rendelkezések előírásainak. Emiatt a Zala Megyei Kormányhivatal törvényességi észrevételt tett és felhívással élt a képviselő-testület felé az önkormányzati rendelet törvénysértő rendelkezéseinek módosítása, illetve hatályon kívül helyezése érdekében. A törvényességi felhívásban az állami főépítész véleménye alapján megjelölt, azonban a rendelet megalkotása során figyelmen kívül hagyott jogszabálysértések:

Az azbeszt tartalmú építőanyagok tilalmáról magasabb szintű jogszabály rendelkezik, ezért az önkormányzati rendeletben erre vonatkozó előírás nem szükséges, ezért azt hatályon kívül kell helyezni.

A Rendelet 12.§(1) b) pontjával kapcsolatosan felhívta a figyelmet, hogy a Tktv. 10. § b) pontja értelmében minden esetben kötelező a reklámok és a reklámhordozók elhelyezése tekintetében bejelentési eljárást lefolytatni, tehát nem szűkíthető a bejelentésre kötelezett reklámok és reklámhordozók köre, ezért a Rendelet ezt szűkítő rendelkezéseit hatályon kívül kell helyezni.

A Rendelet 15. § (1) bekezdésében a településképi kötelezésre és településkép-védelmi bírságra vonatkozó rendelkezései nincsenek összhangban a Tktv. vonatkozó hatályos előírásaival, ezért ezeket módosítani szükséges az önkormányzati rendeletben.

A Tktv. szerinti településkép-védelmi bírságra való utalás helyett a Rendelet – ott helytelenül – a Tktv. 11/E. § -a szerinti településképi bírságot emleget, ezért ezeket a kifejezéseket helyesbíteni, illetve pontosítani kell.

 Az önkormányzat rendeletének felülvizsgálata során megállapítottam, hogy a törvényességi felhívásban megjelölt rendelkezéseken túl a Rendelet tartalmaz további olyan rendelkezéseket, amelyek törvényi rendelkezésekkel nincsenek összhangban, ezért a módosító tervezet összeállításánál ezek módosítását is beépítettük a tervezetbe:

A Rendelet 4. § (1) bekezdés utolsó pontja nem értelmezhető, mivel az (1) bekezdés bevezető mondata alapján a felsorolt területek mindegyike településképi szempontból meghatározó terület, ezért az utolsó pontot hatályon kívül kell helyezni.

A Rendelet 12. § (1) bekezdés a) pontjában kivételként felsorolt elemek a Tktv.11/F.§ 3. pontja alapján nem minősülnek reklámnak, ezért kivételként való megnevezésük nem szükséges, így ezeket a szövegelemeket ugyancsak hatályon kívül kell helyezni.

Kérjük a Tisztelt Képviselő-testületet, hogy szíveskedjenek a tervezetet megvitatni és elfogadni.

Alsórajk, 2019. április 29.

 Boros Attila polgármester